Source: https://beta.e-justice.europa.eu/47/MT/family_maintenance?LUXEMBOURG&init=true&member=1
Timestamp: 2020-01-25 15:42:32+00:00
Document Index: 680906

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

L-obbligi ta’ manteniment huma imposti bil-liġi fuq dawk li għandhom il-mezzi biex jappoġġjaw persuna oħra li magħha jkollhom relazzjoni permezz tad-demm jew taż-żwieġ. B’riżultat ta’ dan, diversi persuni jistgħu jitolbu l-manteniment, inkluż:
konjuġi wieħed mill-konjuġi l-ieħor jew ekskonjuġi (l-Artikoli 212, 214 u 246 tal-Kodiċi Ċivili (Code civil)) jew sieħeb ieħor mis-sieħeb l-ieħor, fejn huma marbuta bi sħubija koperta mil-Liġi emendata tad-9 ta’ Lulju 2004 dwar l-effetti legali ta’ ċerti sħubijiet (loi modifiée du 9 juillet 2004 relative aux effets légaux de certains partenariats), jew ekssieħeb taħt ċerti kundizzjonijiet;
it-tfal mill-ġenituri tagħhom (l-Artikoli 203, 372 -2 , 376 -2, 376 -3 u 376 -4 tal-Kodiċi Ċivili);
missierijiet, ommijiet u axxendenti oħrajn minn uliedhom (l-Artikolu 205 tal-Kodiċi Ċivili);
missierijiet u ommijiet tar-rispett mit-tfal tar-rispett tagħhom (l-Artikolu 206 tal-Kodiċi Ċivili).
Ir-regola li “il-manteniment mhuwiex intiż sabiex ikopri pretensjonijiet preċedenti” tfisser li l-manteniment huwa intiż sabiex ikopri l-bżonnijiet preżenti u futuri, u mhux intiż għar-rimborż ta’ spejjeż passati. Din ir-regola għandha l-valur legali ta’ preżunzjoni sempliċi; jiġifieri r-regola tista' tiġi injorata jekk il-kreditur iġib il-prova li huwa kellu jiddejjen għall-għajxien tiegħu jew li huwa ma baqax inattiv jew li kien impossibbli għalih li jieħu azzjoni.
Ma jistax isir tajjeb għall-manteniment sakemm il-pretensjoni li għandu jsir tajjeb għaliha ma tirrigwardax ukoll pretensjoni għall-manteniment.
Meta tiġi eżerċitata responsabbiltà konġunta tal-ġenituri, kull ġenitur, kemm jekk miżżewweġ kif ukoll jekk mhux, separat jew divorzjat, għandu l-obbligu li jikkontribwixxi għall-appoġġ u t-trobbija tat-tfal fi proporzjon mal-mezzi tiegħu, dawk tal-ġenitur l-ieħor u l-bżonnijiet tat-tfal. Fil-każ ta’ divorzju jew separazzjoni, kemm jekk jeżerċitaw b’mod konġunt ir-responsabbiltà tal-ġenituri u kemm jekk le, il-ġenituri għandhom ikomplu jikkontribwixxu flimkien għall-ispejjeż tal-appoġġ u t-trobbija tat-tfal, sakemm qorti ma tiddeċidix mod ieħor. Din il-kontribuzzjoni tieħu l-forma ta’ allowance għall-manteniment u ma tiqafx awtomatikament meta l-wild jilħaq l-età adulta. Din tista’ titħallas direttament lil wild adult u tista’ tiġi riveduta skont il-ħtiġijiet tat-tfal u l-mezzi u l-ispejjeż li jinbidlu ta’ kull ġenitur.
Il-qorti tal-familja (juge aux affaires familiales) fi ħdan il-qrati distrettwali (tribunaux d’arrondissement) għandha ġuriżdizzjoni b’mod partikolari fuq l-allowances għall-manteniment, l-eżerċitar tar-responsabbiltà tal-ġenituri, id-divorzju u s-separazzjoni legali.
Ir-rikorrent għall-manteniment irid jippreżenta talba lill-qorti tal-familja. Jekk it-talba għal manteniment tkun marbuta ma’ proċedimenti ta’ divorzju jew ta’ separazzjoni legali, il-qorti tal-familja li tiddeċiedi dwar ir-rikors għad-divorzju jew għas-separazzjoni legali tiddeċiedi wkoll dwar it-talba għall-manteniment.
F'każ ta’ tutela (tutelle) jew kurazija (curatelle), it-tutur (tuteur) jew il-kuratur (curateur) jista’ jressaq talba f’isem wieħed mill-ġenituri jew f’isem minorenni.
Il-ġenitur jew il-ġenituri li jeżerċita/jeżerċitaw responsabbiltà ta’ ġenitur fuq il-minorenni jista’ / jistgħu jressaq / jressqu talba f’isem dak il-minorenni.
Minuri ma għandux personalità ġuridika u m’għandux il-kapaċità li jagħmel rikors huwa stess, ħlief meta l-minorenni jkun jista’ jifforma l-fehmiet tiegħu skont l-Artikolu 1007 -50 tal-Kodiċi l-Ġdid tal-Proċedura Ċivili (Nouveau Code de procédure civile). F’dan il-kuntest, il-minuri li kapaċi jifforma l-fehmiet tiegħu jew tagħha jista’, permezz ta’ rikors quddiem il-qorti distrettwali, jitlob lill-qorti tal-familja biex temenda l-eżerċizzju tar-responsabbiltà tal-ġenituri, l-eżerċizzju tad-drittijiet ta’ aċċess jew l-arranġamenti tal-għajxien. F’dan il-każ, il-qorti tordna l-ħatra ta’ avukat biex jirrappreżenta lill-minuri fi żmien 15-il jum.
Il-qorti distrettwali b’ġuriżdizzjoni territorjali hija:
il-qorti fil-post fejn tinsab id-dar tal-familja;
jekk il-ġenituri jgħixu b’mod separat, il-qorti fil-post ta’ residenza tal-ġenitur li miegħu jgħixu t-tfal minuri b’mod abitwali fejn ir-responsabbiltà tal-ġenituri tiġi eżerċitata b’mod konġunt, jew il-qorti fil-post ta’ residenza tal-ġenitur li jeżerċita din ir-responsabbiltà waħdu;
f’każijiet oħra, il-qorti fil-post ta’ residenza tal-persuna li ma tkunx ressqet il-proċedimenti.
Għal rikorsi konġunti, il-partijiet jagħżlu l-qorti fil-post fejn tkun tgħix parti waħda jew il-parti l-oħra.
Madankollu, fejn it-tilwima tkun tikkonċerna biss manteniment tal-konjuġi, kontribuzzjoni għall-appoġġ u t-trobbija tat-tfal, kontribuzzjoni għall-ispejjeż taż-żwieġ, jew miżuri urġenti u proviżorji fejn sħubija reġistrata tiġi terminata, il-ġuriżdizzjoni tista’ tkun f’idejn il-qorti tal-post ta’ residenza tal-konjuġi jew ekssieħeb li jirċievi manteniment jew tal-ġenitur primarjament responsabbli għall-kura tat-tfal, anke meta dawn ikunu adulti.
Il-ġuriżdizzjoni territorjali hija ddeterminata mill-post ta’ residenza fid-data tar-rikors jew, f’każijiet ta’ divorzju, fid-data meta tiġi ppreżentata l-petizzjoni inizjali.
Jekk il-manteniment jiġi ddikjarat matul il-proċedimenti tad-divorzju, il-qorti li tkun qed tisma’ l-kawża hija l-qorti li tkun qed tisma’ ir-rikors għad-divorzju.
Rikorrent jista’ jressaq każ quddiem il-qorti tal-familja billi jippreżenta rikors lill-qorti distrettwali. Dan ir-rikors irid jiġi ppreżentat fir-reġistru tal-qorti distrettwali, li tinnotifikah lill-parti opposta. Il-partijiet ma għandhomx għalfejn ikunu rappreżentati minn avukat, ħlief meta l-manteniment jintalab matul proċedimenti ta’ divorzju minħabba t-tkissir irrimedjabbli tar-relazzjoni matrimonjali jew matul proċedimenti ta’ separazzjoni legali. Fit-tali każijiet, irid jintuża avukat.
F’kull każ, ir-rikorrent irid iressaq lill-qorti d-dokumenti kollha li jippruvaw l-istat ta’ bżonn tiegħu. Dawn jikkonsistu fl-estratti tas-salarju, iċ-ċertifikati ta’ nontassazzjoni, l-attestazzjoni ta’ diżokkupazzjoni jew ta’ liv minħabba mard twil, provi ta’ renta, self, tfal dipendenti, spejjeż ta’ manteniment u ta’ skolarità, eċċ.
Fost l-ispejjeż li għandu jittieħed kont tagħhom f’każ ta’ proċedimenti legali, hemm lok li jissemmew l-ispejjeż legali u l-ispejjeż tal-proċeduri li l-parti li titlef il-kawża tista’ tiġi ordnata tħallas (parzjalment jew fl-intier tagħhom). Għandhom jitqiesu wkoll, jekk ikun il-każ, l-onorarji tal-avukat.
Il-persuni bi dħul insuffiċenti skont il-liġi Lussemburgiża jistgħu jibbenefikaw mill-għajnuna legali. Għal dan l-għan, huma jridu jimlew kwestjonarju disponibbli miċ-ċentru tas-servizz tal-għajnuna soċjali (service central d'assistance sociale) u jibagħtuh lill-President tal-Kamra tal-Avukati (Bâtonnier de l'Ordre des avocats) tat-territorju kompetenti.
Jekk l-għajnuna legali tingħata mill-President tal-Kamra tal-Avukati, hija tkopri l-ispejjeż kollha marbuta mal-proċedimenti, proċeduri jew atti ġudizzjarji li tkun ingħatat għalihom. Din tkopri pereżempju t-taxxi tal-boll u l-ispejjeż ta' reġistrazzjoni, l-onorarji tal-avukati, l-ispejjeż u l-onorarji tal-marixxalli, l-ispejjeż u l-onorarji tan-nutara, l-ispejjeż u l-onorarji tat-teknixin, l-onorarji tat-tradutturi u tal-interpreti, l-ispejjeż għal certificats de coutume (ċertifikati jew affidavit għal-liġi applikabbli)), l-ispejjeż għall-ivvjaġġar, l-ispejjeż u l-onorarji relatati mal-formalitajiet ta’ reġistrazzjoni, ipoteki u assenjazzjoni u, fejn meħtieġ, l-ispejjeż għall-pubblikazzjoni fil-gazzetti.
Tip ta’ manteniment
Matul il-proċedimenti u wara d-deċiżjoni ta’ divorzju jew separazzjoni legali, il-manteniment jieħu fil-biċċa l-kbira tad-drabi l-forma ta’ pagament mensili. Madankollu, dan jista’ ukoll jieħu l-forma ta' kapital li tista’ tikkonsisti f’somma flus jew fl-abbandun ta’ beni in rem.
Rigward il-kontribuzzjoni lejn il-manteniment tat-tfal u l-edukazzjoni tal-minorenni, il-manteniment jista’ jieħu l-forma ta’ pagament kull xahar jew il-pagament dirett (parzjalment jew fl-intier tiegħu) tal-ispejjeż magħmula għall-minorenni. Fl-aħħar, dan jista' jieħu l-forma ta' dritt ta' użu jew ta' abitazzjoni.
Jekk il-parti li qegħdha tintalab tagħti l-manteniment tipprova li ma tistax tħallas il-manteniment, il-qorti tista’ tordnalha sabiex tilqa’ lill-parti intitolata għal manteniment fid-dar tagħha, tagħtiha x’tiekol u tmantniha.
Kalkolu tal-manteniment
Ma jeżistu ebda skali ta’ riferiment. L-ammont tal-manteniment huwa kkalkulat abbażi tal-mezzi finanzjarji tad-debitur u l-bżonnijiet tal-kreditur.
Indiċjar
Sabiex jadatta l-manteniment mal-evoluzzjonijiet tal-għoli tal-ħajja, l-imħallef jista’, anki fuq l-inizjattiva tiegħu stess, jiddeċiedi li l-manteniment ikun marbut ma’ indiċi skont klawżola ta’ varjazzjoni prevista legalment.
F’każ ta’ tibdil fiċ-ċirkustanzi, il-manteniment jista’ jiġi rivedut ’l fuq jew ’l isfel u jiġi tterminat. Dan ma japplikax fejn ikun tħallas bħala somma f’daqqa bħala parti minn divorzju. Jekk il-partijiet ma jirnexxilhomx jilħqu ftehim, il-qorti tiddeċiedi dwar ir-revoka jew it-tnaqqis tal-manteniment.
Il-qorti tista’ tbiddel ukoll l-ammont ta’ manteniment li jkun ġie stabbilit bi ftehim bejn il-partijiet. Dan id-dritt japplika mhux biss f’każ ta' tibdil fis-sitwazzjonijiet rispettivi tal-kreditur u tad-debitur, iżda wkoll fin-nuqqas ta’ kull bidla, jekk l-imħallef iqis li l-ammont huwa insuffiċjenti jew eċċessiv.
Il-manteniment mogħti lil konjuġi f’divorzju minħabba t-tkissir irrimedjabbli tar-relazzjoni matrimonjali ma jistax jitħallas għal żmien itwal mit-tul taż-żwieġ, ħlief f’ċirkostanzi eċċezzjonali.
Matul il-proċedimenti u wara l-għoti ta’ divorzju jew separazzjoni legali, il-manteniment jitħallas lill-konjuġi benefiċjarju.
Il-kontribuzzjoni lejn il-manteniment u l-edukazzjoni tal-minorenni titħallas minn wieħed mill-ġenituri lill-ġenitur l-ieħor jew lill-persuna li għandha l-kustodja tal-minorenni. Meta t-tifel isir adult, l-imħallef jista' jiddeċiedi jew il-ġenituri jistgħu jiftehmu bejniethom li din il-kontribuzzjoni titħallas, parzjalment jew fl-intier tagħha, lit-tifel.
Il-kreditur għandu bosta mezzi biex jisforza lid-debitur li ma jikkoperax sabiex iħallas il-manteniment.
Il-liġi ċivili:
Kreditur għandu diversi għażliet:
F’każ ta’ divorzju, kreditur jista’ jressaq il-każ quddiem il-qorti tal-familja billi jippreżenta rikors lill-qorti distrettwali sabiex tawtorizzah li jirċievi, għall-esklużjoni tal-ekskonjuġi tiegħu u mingħajr ħsara għad-drittijiet ta’ terzi, id-dħul ta’ dak l-ekskonjuġi, inkluż il-pensjonijiet u r-renti, u ammonti l-oħra kollha li jistgħu jkunu dovuti minn terzi skont il-proporzjonijiet u l-kundizzjonijiet stabbiliti mill-imħallef. Din id-deċiżjoni hija soġġetta għal reviżjoni fil-każ ta' tibdil fiċ-ċirkostanzi.
Kreditur jista’ jitlob għal miżuri ta’ eżekuzzjoni ordinarji, jiġifieri s-sekwestru (pereżempju ta' kont bankarju), is-sekwestru ta’ beni mobbli (karozza, ġojelli, eċċ) kif ukoll is-sekwestru ta' beni immobbli (dar, artijiet, eċċ.), abbażi ta’ deċiżjoni tal-qorti jew ordni ta’ infurzar.
Il-liġi kriminali:
Kreditur jista’ jressaq ilment kriminali għar-reati li ġejjin:
Ir-reat tal-abbandun tal-familja huwa punibbli bi priġunerija ta’ bejn xahar u sena u multa ta’ bejn EUR 251 u EUR 2 500, jew waħda minn dawn il-penali biss (l-Artikolu 391 bis tal-Kodiċi Kriminali (Code pénal)). Dan jissupponi li d-debitur qiegħed jevita milli josserva xi ftit mill-obbligi li għandu jew l-obbligi tiegħu kollha ta’ manteniment fir-rigward tal-kreditur imposti fuqu mil-liġi, billi jirrifjuta li jissodisfa dawn l-obbligi meta jkun jista’ jagħmel dan jew għax mhuwiex possibbli għalih li jissodisfahom minħabba t-tort tiegħu.
Dan japplika għall-obbligu ta’ manteniment tal-ġenituri lejn uliedhom, l-obbligu bejn il-konjuġi u l-obbligu tal-ġenituri adottivi lejn it-tfal adottati.
Il-prosekuzzjoni tar-reat hija ppreċeduta mill-interrogazzjoni tad-debitur minn uffiċjal tal-pulizija tal-Gran Dukat tal-Lussemburgu, li tiġi rreġistrata permezz ta’ dikjarazzjoni bil-miktub. Jekk id-debitur ma jkollu ebda residenza magħrufa, l-interrogazzjoni ma tkunx meħtieġa.
Ir-reat ta’ insolvenza frawdolenti huwa punibbli bi priġunerija ta’ bejn sitt xhur u tliet snin u multa ta’ bejn EUR 500 u EUR 12 500, jew waħda minn dawn il-penali biss (l-Artikolu 391 ter tal-Kodiċi Kriminali). Dan jissupponi li, anki qabel id-deċiżjoni tal-qorti, id-debitur organizza jew aggrava l-insolvenza tiegħu, billi żied id-dejn tiegħu jew billi naqqas l-assi tiegħu, jew billi ħeba uħud mill-beni tiegħu, bl-għan li jevita l-eżekuzzjoni ta’ ordni mogħti minn qorti ċivili fir-rigward tal-manteniment.
Għall-finijiet tal-applikazzjoni tal-Artikolu 391 ter tal-Kodiċi Kriminali, id-deċiżjonijiet tal-qorti u l-ftehimiet approvati mill-qorti li jimponu obbligu li jsiru pagamenti, sussidji jew kontribuzzjonijiet lejn il-kostijiet matrimonjali, kif ukoll provvedimenti ta’ manteniment li jinsabu fi ftehimiet li ntlaħqu qabel id-divorzju b’kunsens reċiproku, jitqiesu bħala ekwivalenti.
L-azzjonijiet biex jinġabru l-arretrati ta’ renti perpetwi, vitalizji u ta’ manteniment huma preskritti wara ħames snin.
Fuq talba mill-kreditur, il-Fond Nazzjonali ta’ Solidarjetà (Fonds national de solidarité) jista’ jirkupra kull manteniment dovut lil konjuġi, axxendent jew dixxendent. Għas-somom li huwa jrid jirkupra, il-Fond huwa surrogat fl-azzjonijiet u l-garanziji tal-kreditur għall-irkupru tal-manteniment tiegħu. Ladarba d-debitur ġie nnotifikat bl-ammonti li għandhom jiġu rkuprati, huwa jrid jagħti dawn l-ammonti lill-President tal-Fond Nazzjonali ta’ Solidarjetà.
Il-Fond Nazzjonali ta’ Solidarjetà jista’, skont ċerti kundizzjonijiet, iħallas il-manteniment minflok id-debitur. It-talba għal pagament trid issir mill-kreditur jew mir-rappreżentant legali tiegħu lill-President tal-Fond Nazzjonali ta’ Solidarjetà.
Din it-talba tiġi aċċettata mill-President jew mid-delegat tiegħu jekk il-kreditur jipprova li:
huwa għandu d-domiċilju legali tiegħu fil-pajjiż u li huwa jew ir-rappreżentant legali tiegħu ilu jirrisjedi hemmhekk għal ħames snin;
il-manteniment tiegħu ġie stabbilit permezz ta’ deċiżjoni mill-qorti li hija eżegwibbli fil-Gran Dukat tal-Lussemburgu;
l-irkupru totali jew parzjali tal-manteniment ma setax jinkiseb permezz ta’ miżura ta’ eżekuzzjoni eżerċitata b’mod effettiv skont id-dritt privat;
huwa jinsab f’qagħda ekonomika diffiċli.
Anki jekk il-kundizzjoni msemmija fil-punt (c) mhijiex sodisfatta, it-talba tiġi milqugħa jekk l-użu ta’ miżuri ta’ eżekuzzjoni huwa mistenni li ma jirnexxiex jew jekk id-debitur jirrisjedi barra mill-pajjiż. Kull kontestazzjoni taqa’ taħt il-kompetenza tal-kummissarju tal-ġustizzja (juge de paix) tad-domiċilju tal-kreditur, li għandha titressaq kawża quddiemu f’perjodu ta’ 40 jum min-notifika tad-deċiżjoni tal-President.
Il-kredituri jistgħu ipso jure jibbenefikaw mill-għajnuna legali. Minn meta tintlaqa’ it-talba sat-tmiem tal-pagamenti mill-Fond, il-kreditur ma jistax jieħu xi azzjoni kontra d-debitur biex jirkupra l-manteniment tiegħu.
Skont il-Konvenzjoni ta’ New York tal-20 ta’ Ġunju 1956 u r-Regolament tal-Kunsill (KE) Nru 4/2009 tat-18 ta’ Diċembru 2008 dwar il-ġurisdizzjoni, il-liġi applikabbli, ir-rikonoxximent u l-eżekuzzjoni tad-deċiżjonijiet u l-kooperazzjoni f’materji relatati ma’ obbligi ta’ manteniment, ir-rikorrent li jirrisjedi fil-Lussemburgu, jista’, jekk id-debitur jirrisjedi barra mill-pajjiż, jagħmel talba lill-Kap Prosekutur Pubbliku (Procureur Général d’Etat) sabiex jikseb il-manteniment.
Il-Kap Prosekutur Pubbliku, fil-kapaċità tiegħu ta' awtorità ċentrali, se jgħaddi t-talba u d-dokumenti annessi lill-awtorità ċentrali tal-pajjiż li fih jirrisjedi d-debitur sabiex din l-awtorità ċentrali tkun tista’ tgħin lir-rikorrent sabiex jikseb il-pagament tal-manteniment dovut.
Il-persuna intitolata għall-manteniment tressaq it-talba lill-awtorità speditriċi, jiġifieri lill-Kap Prosekutur Pubbliku, bl-użu tad-diversi formolarji previsti fir-Regolament (KE) Nru 4/2009.
Ir-rikorrent li jirrisjedi f’pajjiż ieħor mil-Lussemburgu jrid jagħmel talba lill-awtorità ċentrali tal-pajjiż li fih huwa jirrisjedi. Huwa ma jistax jagħmel talba direttament lil organizzazzjoni jew awtorità Lussemburgiża.
Fil-każ ta’ talbiet skont dan ir-Regolament tal-UE, l-għajnuna legali hija kompletament b’xejn għall-kredituri ta’ manteniment ta’ anqas minn 21 sena, irrispettivament mill-provvedimenti tal-liġi nazzjonali.
Sabiex l-awtorità ċentrali tkun tista’ tagħti l-għajnuna prevista fl-Artikolu 51 tar-Regolament dwar il-Manteniment, il-Lussemburgu għadda liġi fit-3 ta’ Awwissu 2011 dwar l-applikazzjoni ta’ dan ir-Regolament tal-UE, u kif ukoll regolament tal-Gran Dukat li jimplimenta l-Artikoli 2 u 3 ta’ din il-liġi tat-3 ta' Awwissu 2011 (Gazzetta Uffiċjali (Mémorial) A Nru°175 tat-12 ta' Awwisu 2011).
Dawn il-provvedimenti legali taw lill-Kap Prosekutur Pubbliku aċċess dirett għal ċerti bażijiet ta' data.
L-aħħar aġġornament: 25/09/2019